Kuil Parthasarathy, Chennai

Kuil Parthasarathy atau Thiruvallikēñi Venkatakrishna Parathasarathy Perumal Thirukoil ialah sebuah kuil Hindu aliran Vaishnava yang dibina pada abad ke-6 dan didedikasikan kepada Vishnu. Terletak di Thiruvallikeni, Chennai, kuil ini dimuliakan dalam Naalayira Divya Prabandham, karya suci Tamil zaman pertengahan hasil gubahan para wali Alvar antara abad ke-6 hingga ke-9 Masihi. Ia juga disenaraikan sebagai salah satu daripada 108 Divya Desam yang didedikasikan kepada Vishnu. Nama “Parthasarathy” bermaksud “pemandu kereta Arjuna”, merujuk kepada peranan Sri Krishna dalam epik Mahabharata.

Kuil ini asalnya dibina oleh Raja Pallava, Narasimhavarman I, pada abad ke-6. Di sini terdapat arca lima penjelmaan Vishnu, iaitu Yoga Narasimha, Rama, Gajendra Varadaraja, Ranganatha, dan Krishna sebagai Parthasarathy. Kuil ini dianggap antara binaan tertua di Chennai. Turut terdapat kuil kecil untuk Vedavalli Thayar, Andal, Hanuman, para Alvar, Ramanuja, Swami Manavala Mamunigal dan Vedanthachariar. Kuil ini berpegang kepada Vaikhanasa Aagama serta tradisi Tenkalai. Menara gopuram dan balai mandapa dihiasi ukiran halus yang menjadi ciri khas seni bina kuil India Selatan.

 Legenda 
Menurut cerita Hindu, tujuh resi agung (Saptarishi) pernah menyembah lima dewa yang dikenali sebagai Panchaveera: Venkata Krishnaswamy, Rukmini, Satyaki, Balarama, Pradyumna dan Aniruddha. Dalam Mahabharata, Krishna menjadi pemandu kereta kuda Arjuna tanpa memegang senjata. Semasa pertempuran dengan Bhishma, Krishna dikatakan terkena anak panah, dan tanda pada arca utamanya di kuil ini dipercayai merujuk kepada kisah tersebut.
Nama lama kawasan ini ialah Allikeni, yang bermaksud “kolam teratai”, kerana dahulunya ia dipenuhi kolam bunga teratai. Arca Krishna di sini juga unik kerana digambarkan dengan misai. Menurut legenda lain, kawasan ini dahulu adalah hutan tulasi. Seorang raja Chola bernama Sumati ingin melihat Vishnu dalam bentuk Parthasarathy. Doanya di kuil Tirupati dijawab dengan petunjuk untuk datang ke sini, ke kuil yang dibina oleh resi Atreya bersama resi Sumati.

 Sejarah 
Kuil Parthasarathy mula dibina oleh Pallava antara abad ke-6 hingga ke-8, kemudian diperluas oleh Chola dan seterusnya oleh raja-raja Vijayanagara pada abad ke-15. Banyak inskripsi dari abad ke-8 ditemui di sini, dipercayai dari zaman Raja Dantivarman. Penyair suci Thirumangai Alvar juga memuji sumbangan Pallava dalam pembinaan kuil ini.

Zaman Vijayanagara menyaksikan peluasan besar-besaran, termasuk pembinaan mandapa seperti Tiruvaymoli Mandapa. Gopuram pula dikatakan dibina oleh Raja Pallava Tondaiman Chakravarti. Catatan sejarah juga menyebutkan sumbangan Raja Chola seperti Raja Raja dan Kulottunga III, raja Pandya Maravarman, serta pemerintah Vijayanagara. Pernah juga kuil ini ditadbir sementara oleh Syarikat Hindia Timur.

Kolam sucinya dikenali sebagai Kairavani, dikelilingi lima teertham – Indra, Soma, Agni, Meena dan Vishnu. Menurut tradisi, tujuh resi termasuk Bhrigu, Atri, Marichi dan Markandeya pernah melakukan tapa di sini.

Kuil ini amat istimewa kerana arca Krishna sebagai Parthasarathy ditampilkan bersama Rukmini, Balarama, anaknya Pradyumna, cucunya Aniruddha dan pahlawan Satyaki – sesuatu yang jarang ditemui di kuil lain. Disebabkan hubungannya dengan Krishna, kawasan Thiruvallikeni dikenali sebagai “Vrindavan Selatan”.

Kini, kuil ini diuruskan oleh Hindu Endowment Board, Kerajaan Tamil Nadu.

 Catatan dan Peristiwa Penting 
Pada abad ke-18, timbul perselisihan antara dua mazhab Sri Vaishnava – Tenkalai dan Vadakalai – mengenai bacaan doa penutup. Isu ini dibawa ke pihak Inggeris pada tahun 1754. Akhirnya, tradisi Tenkalai diberi keutamaan kerana dianggap lebih tua.

Suatu ketika dahulu, para nelayan Triplicane menjadi pengusung arca perayaan kuil. Namun selepas perselisihan pada tahun 1928, hubungan mereka dengan kuil terputus.

Beberapa tokoh ternama juga dikaitkan dengan kuil ini. Muthuswami Dikshitar, salah seorang “Triniti” muzik Carnatic, pernah menggubah lagu khusus memuji Parthasarathy. 

Penyair Subramanya Bharathiar pernah cedera dipijak gajah kuil ini, dan tidak lama selepas itu beliau meninggal dunia. 

Swami Vivekananda pula sangat menyanjung Parthasarathy. Dalam suratnya kepada pengikutnya, Alasinga Perumal, pada tahun 1893, beliau menulis agar “berikrar di hadapan Parthasarathy untuk mengabdikan seluruh hidup demi kaum miskin dan tertindas.” Petikan surat itu kini terukir di dinding koridor kuil.

Kategori:Kuil Hindu
Kategori:Kuil Hindu di Tamil Nadu